Source: http://m.banoviny.sk/najnovsie-spravy-z-bratislavy/verejny-poriadok/v-pripade-starych-mafianskych-vrazd-moze-padnut-verdikt.html?page_id=334754
Timestamp: 2016-09-29 04:58:41+00:00
Document Index: 4145251

Matched Legal Cases: ['súd ', 'súd ', 'súd ', 'súd ', 'súd ', 'súd ']

V prípade starých mafiánskych vrážd môže padnúť verdikt (04.02.2016, 17:42) Po viac ako dvoch rokoch, ktoré uplynuli od oslobodzujúceho rozsudku Okresného súdu Bratislava I v kauze dvoch starých mafiánskych vrážd z rokov 2004 a 2005, jedného z bossov bratislavskej skupiny sýkorovcov Petra Havasiho a Karola Patasyho staršieho, blízkeho skupine piťovcov, odvolací Krajský súd v Bratislave (KS) vytýčil termín procesu na budúci štvrtok 11. februára.
Senát KS sa doteraz oboznamoval s obsahom rozsiahleho spisu. Táto trestná vec mu bola postúpená s celým spisovým materiálom 24. septembra minulého roku. Zákonným sudcom je v tejto veci dlhoročný bratislavský sudca Juraj M., ktorý čelí obžalobe Generálnej prokuratúry a ktorý ide do dôchodku 1. marca tohto roku.
Z činov bolo obžalované kvarteto - Patrik V., Marián G. a bratia Ľubomír a Michal Ch. Okresný súd Bratislava I uznal za vinných obžalovaných Ľubomíra a Michala Ch. z trestného činu brania rukojemníka v súbehu s trestným činom nedovoleného ozbrojovania a odsúdil ich - obžalovaného Ľubomíra Ch. na 3,5-ročný úhrnný trest odňatia slobody so zaradením do ústavu s minimálnym stupňom stráženia a obžalovaného Michala Ch. na úhrnný a súhrnný trest odňatia slobody vo výmere tri roky so zaradením do ústavu s minimálnym stupňom stráženia. Zároveň mu nariadil psychiatrické ambulantné ochranné liečenie.
Okresný súd Bratislava I však oslobodil obžalovaných Mariána G. a Patrika V. spod obžaloby z trestného činu vraždy v súbehu s trestným činom poškodzovania cudzej veci v celom rozsahu. V odsudzujúcej časti rozsudku súd vychádzal z priznania obžalovaných Ľubomíra a Michala Ch., pri výmere ich trestov zohľadnil značný časový odstup od spáchania skutku, u obžalovaného Michala Ch. zohľadnil súd aj aktuálny zdravotný stav.
V oslobodzujúcej časti rozsudku súd zastával názor, že obžalovaní Marián G. a Patrik V. boli zo spáchania skutkov usvedčovaní len výpoveďou jedného svedka, ktorého vierohodnosť bola spochybnená výpoveďami ďalších svedkov poukazujúcich na značné nezrovnalosti v jeho výpovedi. Rozsudok nebol právoplatný, pretože prokuratúra podala odvolanie, a preto sa teraz čaká na rozhodnutie odvolacieho súdu.